b'\n_START_ARTICLE_\nStridsb\xc3\xa5t 90N\n_START_PARAGRAPH_\nStridsb\xc3\xa5t 90N er en svenskbygd hurtigg\xc3\xa5ende b\xc3\xa5t som ble kj\xc3\xb8pt inn av Sj\xc3\xb8forsvaret tidlig p\xc3\xa5 1990\xe2\x80\x93tallet. Anskaffelsen var begrunnet i behovet for et ferdig konsept for Kystjegerkommandoen (KJK) som kunne settes rett inn i operativ tjeneste. Det ble etter hvert klart at det var behov for omfattende tilpasninger til norske forhold f\xc3\xb8r b\xc3\xa5tene kunne settes inn i operativ drift. Totalt skiller over 400 endringer den norske Stridsb\xc3\xa5t 90N fra svenskenes originale Stridsb\xc3\xa5t 90. _NEWLINE_B\xc3\xa5tene disponeres av Taktisk B\xc3\xa5tskvadron, og er oppsatt per tid med Stridsb\xc3\xa5t 90N-konfigurasjoner som troppetransport-fart\xc3\xb8y (S90N), ledelsesfart\xc3\xb8y (S90NL) med utvidet KKIS l\xc3\xb8sning, og sanitetsfart\xc3\xb8y (S90NSan).\n_START_SECTION_\nVerft\n_START_PARAGRAPH_\nFart\xc3\xb8yet er bygget p\xc3\xa5 Dockstavarvet og er en tilpasset versjon av fart\xc3\xb8yet som det svenske kystartilleriet bruker (Stridsb\xc3\xa5t 90 \xe2\x80\x93 N er for norsk).\n_START_SECTION_\nForm\xc3\xa5l\n_START_PARAGRAPH_\nStridsb\xc3\xa5t 90 er prim\xc3\xa6rt et troppetransportfart\xc3\xb8y for Marinens Jegerv\xc3\xa5pen.\n_START_SECTION_\nHistorie\n_START_PARAGRAPH_\nKystjegerkommandoen utrustet Stridsb\xc3\xa5t 90N med en laserstyrt sj\xc3\xb8m\xc3\xa5lsversjon av Hellfire-missilet, med en rekkevidde p\xc3\xa5 omtrent 8\xc2\xa0000 meter \xe2\x80\x93 dette imidlertid kun for testing av Stridsb\xc3\xa5t 90N som v\xc3\xa5penplattform. Hovedfunksjonen til stridsb\xc3\xa5ten var \xc3\xa5 raskt flytte kystjegere fra sted til sted, samt \xc3\xa5 landsette og frakte lag, som ved hjelp av Hellfire-missiler skulle beskytte kysten mot fiendtlige skip. _NEWLINE_Opprinnelig var dette ment som et supplement til kystfortene, men etterhvert fant man det mer hensiktsmessig, og ogs\xc3\xa5 gunstigere \xc3\xb8konomisk, \xc3\xa5 g\xc3\xa5 over til et kystforsvar basert p\xc3\xa5 lette enheter med Hellfire-missil, og Stridsb\xc3\xa5t 90. Et viktig argument for stridsb\xc3\xa5t-konseptet var at kystfort st\xc3\xa5r avmerket p\xc3\xa5 alle kart, og at det er sv\xc3\xa6rt lett \xc3\xa5 skaffe informasjon om hvor disse ligger. Med den teknologien som finnes i dag, er det lett \xc3\xa5 bombe seg gjennom flere meter betong, og s\xc3\xa5ledes sette et kystfort ut av spill. _NEWLINE_Stridsb\xc3\xa5ter som frakter sm\xc3\xa5 grupper ut til lave \xc3\xb8yer er derimot mobile, raske og samtidig vesentlig vanskeligere \xc3\xa5 beskytte seg mot enn et kystfort.\n_START_SECTION_\nBestykning\n_START_PARAGRAPH_\nB\xc3\xa5tene har to 12,7mm mitralj\xc3\xb8ser med multi-purpose ammunisjon.  _NEWLINE_Det er ogs\xc3\xa5 mulig \xc3\xa5 montere to ekstra mitralj\xc3\xb8ser i baugen, slik svenskene har p\xc3\xa5 sine stridsb\xc3\xa5ter som standard.\n_START_SECTION_\nAntall i Sj\xc3\xb8forsvaret\n_START_PARAGRAPH_\nOpprinnelig ble det anskaffet 20 stridsb\xc3\xa5ter. I dag har Forsvaret 16 i bruk. Det er opsjon p\xc3\xa5 ytterligere 16 b\xc3\xa5ter, men det er ikke planer idag om \xc3\xa5 benytte seg av denne.\n_START_SECTION_\nModifisert for norske forhold\n_START_PARAGRAPH_\nNorske forhold krevde visse modifikasjoner i det opprinnelige konseptet. Det er derfor foretatt mer enn 400 endringer i 90N i forhold til den opprinnelige svenske stridsb\xc3\xa5ten. Blant annet er det montert ekstra lensepumper, i tillegg til brannpumper som kan hjelpe til med \xc3\xa5 sette deler av stridsb\xc3\xa5ten, deriblant maskinrommet, under vann dersom en brann skulle oppst\xc3\xa5. SB90N er ogs\xc3\xa5 utstyrt med flere vanntette avdelinger enn de svenske stridsb\xc3\xa5tene, det skal derfor mye til f\xc3\xb8r en SB90N synker. Ankeret er montert bak p\xc3\xa5 de norske stridsb\xc3\xa5tene, slik at b\xc3\xa5ten kan dra seg selv av en grunne eller sandbanke dersom den skulle grunnst\xc3\xb8te. Takh\xc3\xb8yden i hovedrommet er dessuten hevet til 2 meter._NEWLINE_I tillegg er det montert et ekstra aggregat p\xc3\xa5 7 kW for \xc3\xa5 produsere str\xc3\xb8m til et st\xc3\xb8rre batterisett enn det de svenske stridsb\xc3\xa5tene har. Den ekstra batterikapasiteten g\xc3\xa5r med til \xc3\xa5 drive sambandsutstyr, pluss et antall andre energikrevende systemer installert i den norske stridsb\xc3\xa5tversjonen. SB90N har ogs\xc3\xa5 st\xc3\xb8rre rekkevidde enn de svenske, grunnet st\xc3\xb8rre drivstoffkapasitet. _NEWLINE_Svenskene har siden adoptert mange av endringene i standardb\xc3\xa5ten Stridsb\xc3\xa5t 90.\n_START_SECTION_\nFart\xc3\xb8y i denne klassen\n_START_PARAGRAPH_\nAlle fart\xc3\xb8yene i denne klassen er navngitt etter gamle kystfort:_NEWLINE_Trondenes, Skrolsvik, Kr\xc3\xa5kenes, Stangnes, Kj\xc3\xb8k\xc3\xb8y, M\xc3\xb8rvika, Kop\xc3\xa5s, Tangen, Oddane, Malm\xc3\xb8ya, Hysnes, Brettingen, L\xc3\xb8khaug, S\xc3\xb8viknes, Hellen, Osternes, Fjell, Ler\xc3\xb8y, Tor\xc3\xa5s og M\xc3\xb8vik.'